กรณีศึกษา สเวนเซ่นส์มีโทสต์แล้ว
ใครเป็นคู่แข่งของสเวนเซ่นส์? ถ้าเป็นสมัยก่อนเราคงจะนึกถึงแค่ ร้านไอศกรีม แต่ตอนนี้ดูเหมือนว่า คู่แข่งของสเวนเซ่นส์ กำลังจะกลายเป็น ร้านขนมหวานต่างๆ ซึ่งตั้งอยู่ทั่วประเทศ
7 ธ.ค. 2561

กรณีศึกษา สเวนเซ่นส์มีโทสต์แล้ว / โดย ลงทุนแมน
ใครเป็นคู่แข่งของสเวนเซ่นส์?
ถ้าเป็นสมัยก่อนเราคงจะนึกถึงแค่ ร้านไอศกรีม
แต่ตอนนี้ดูเหมือนว่า คู่แข่งของสเวนเซ่นส์
กำลังจะกลายเป็น ร้านขนมหวานต่างๆ ซึ่งตั้งอยู่ทั่วประเทศ
เมื่อเราลองดูรายได้ 3 ปีย้อนหลัง พบว่า
ปี 2558 รายได้รวม 3,956 ล้านบาท
ปี 2559 รายได้รวม 3,896 ล้านบาท
ปี 2560 รายได้รวม 4,070 ล้านบาท
เมื่อปี 2559 รายได้ลดลงจากปี 2558 ประมาณ 1.5% ซึ่งถือว่าเป็นสัญญาณที่ไม่ดีเท่าไหร่นัก
แต่ในปีที่แล้ว รายได้ของสเวนเซ่นส์เพิ่มขึ้นมาจากปี 2559 ประมาณ 4.5% กลับมาแตะระดับสูงสุดในรอบ 3 ปีที่ผ่านมา
หลายคนคงสงสัยว่า ทำไมรายได้ของสเวนเซ่นส์ถึงสามารถกลับมาเติบโตได้
หนึ่งในเหตุผลนั้นก็คือ สเวนเซ่นส์มีการปรับตัว..
ถึงแม้ว่า สเวนเซ่นส์จะมีของหวานที่ไม่ใช่ไอศกรีม เช่น วาฟเฟิล บราวนี่ เครป ช็อกโกแลตลาวา แต่สเวนเซ่นส์ก็ชูให้ไอศกรีมเป็นจุดขายมาตลอด
แต่เมื่อปีที่แล้วสเวนเซ่นส์ ได้ออกสินค้าตัวใหม่มา ซึ่งถือว่าเป็นเรื่องที่เซอร์ไพรส์ตลาด
สินค้าตัวนั้นก็คือ บิงซู
ซึ่งการออกบิงซูมาใหม่นั้นถือว่าสเวนเซ่นส์กล้าที่จะออกนอกกรอบจากไอศกรีมรูปแบบที่เราคุ้นเคย เพื่อที่จะเจาะกลุ่มลูกค้า โดยการทำสินค้าให้ดูทันสมัย ตามความนิยมในขณะนั้น
และบิงซูของสเวนเซ่นส์ก็ได้รับเสียงตอบรับเป็นอย่างดี
เพราะสเวนเซ่นส์ได้ทำการตลาดโดยลดขนาดและราคาบิงซูให้มีราคา 89 บาท เพื่อตอบโจทย์กลุ่มลูกค้าของสเวนเซ่นส์
กลุ่มลูกค้าของสเวนเซ่นส์ไม่ได้มีแค่ในกรุงเทพเท่านั้น แต่ยังตั้งอยู่ที่ต่างจังหวัดอีกหลายสาขา ซึ่งรวมกันประมาณ 300 สาขา
และล่าสุดสเวนเซ่นส์ได้ก้าวไปไกลกว่าเดิม โดยออกเมนูใหม่ที่เราไม่คิดว่าจะมีมาก่อน
นั่นก็คือ โทสต์..
เราอาจจะเคยเห็น โทสต์ ของร้านขนมหวานร้านอื่นมาแล้ว แต่เรื่องนี้กลับน่าสนใจมากขึ้น เพราะ สเวนเซ่นส์กล้าที่จะเพิ่มเข้ามาในเมนู โดยมีการดัดแปลงเพื่อสร้างความแตกต่างจากเจ้าอื่น
การนำโทสต์มาจับคู่กับรสชาติที่คนไทยส่วนใหญ่คุ้นเคย กลายเป็น สังขยาใบเตยโทสต์ หรือโทสต์ไส้ช็อกโกแลตก็มีมาให้เลือก
ลองคิดดูว่าเมื่อก่อนถ้าเราจะกินสังขยา ก็อาจจะต้องไป ร้านขนมปังปิ้ง ขนมปังนึ่ง หรือไม่ก็ ขนมปังที่ใส่ไส้ แต่ตอนนี้สเวนเซ่นส์เลือกที่จะเสิร์ฟสังขยาคู่กับโทสต์
จากนั้น สเวนเซ่นส์ก็ต่อยอดไปถึง เครื่องดื่มกาแฟ..
ที่น่าสนใจคือ สเวนเซ่นส์ ยังจับสิ่งที่เป็นกระแสตอนนี้อย่าง ไข่มุก มาเป็นส่วนหนึ่งของเมนูในร้าน นั่นก็คือ อัฟโฟกาโต้ ซึ่งเป็นของหวานที่มีกาแฟเป็นส่วนผสม
ต่อไปนี้คนที่ชอบกาแฟ ก็เข้าไปนั่งทานกาแฟในร้านสเวนเซ่นส์ได้แล้ว เรียกได้ว่าสเวนเซ่นส์กำลังจะกลายเป็นคาเฟ่สำหรับคนสมัยใหม่ที่สามารถนั่งได้เพลินๆมีของหวานเครื่องดื่มครบ
เรื่องนี้เป็นกรณีศึกษาที่น่าสนใจสำหรับคนที่ประสบความสำเร็จแล้ว
ใครจะไปคิดว่า สเวนเซ่นส์ จะมีวันนี้
วันที่สเวนเซ่นส์จะมีทั้ง ไอศกรีม บิงซู โทสต์ และกาแฟสด
การเป็นที่หนึ่งนั้นยากแล้ว แต่การรักษาความเป็นที่หนึ่งนั้นยากกว่า
บางทีการนั่งมองความสำเร็จของตัวเองโดยไม่ทำอะไร อาจจะทำให้เราติดกับดักอยู่กับที่
ในทางกลับกัน.. ถ้าเราเป็นที่หนึ่งด้วย และรู้จักพัฒนาตัวเองด้วย ก็จะเป็นเหมือนสเวนเซ่นส์ในวันนี้..
----------------------
ติดตามเรื่องราวของบริษัทที่คุ้นเคยอื่นๆ ได้ที่แอปพลิเคชัน "blockdit" โซเชียลมีเดียรูปแบบใหม่ของคนไทย โหลดฟรี 
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------